Dr. Koltay Jenő nyugdíjba vonult
Az alsósági Szent Miklós-plébánia esperes-plébánosa, dr. Koltay Jenő több mint 50 éves papi szolgálat után, nyugállományba vonulása alkalmából elköszönt celldömölki-alsósági híveitől.
A búcsúmisén az önkormányzat és az alsóságiak is megköszönték áldozatos és példateremtő munkáját. Jenő atya elköszönésében úgy fogalmazott, hogy a hívek lelkes közösségét ezentúl is az összetartozás és a szeretet vezérelje

Dr. Koltay Jenőt 1967-ben szentelték pappá, káplánként tevékenykedett Pákán és Szepetneken. 1970–1975 között püspöki szertartó, könyvtáros, levéltáros volt, teológiai doktorátust szerzett. Bobán és Izsákfán teljesített szolgálatot, majd 1982-ben az alsósági Szent Miklós-plébániára került.

Azóta csaknem négy évtizeden át végezte hivatásához kapcsolódó teendői mellett kutatói munkáját is. Ennek középpontjában tudós elődje, Kresznerics Ferenc örökségének ápolása állt.

Ebbéli fáradozásait a város Pro Urbe Celldömölk kitüntetéssel ismerte el. 75 évesen kérte egészségi állapota miatti felmentését, a jövőben kisegítőként Jánosházán lát el szolgálatot.

Az alsósági plébánián utóda a lovászi származású, korábban Ikerváron káplánként és plébánosként Egyházasrádócon is szolgált, most Csákánydoroszlóról érkezett Orsós Zoltán atya lett.
Celldömölk-Alsóság Dr. Koltay Jenő káptalan plébános pap nyugdíj